wickkiey/tamil-wikipedia-markdown huggingface dataset:
# கணம்புல்ல நாயனார்



**கணம்புல்ல நாயனார்** என்பவர் சைவ சமயத்தவர்களால் பெரிதும் மதிக்கப்படும் அறுபத்து மூன்று நாயன்மார்களில் ஒருவர் ஆவார். வடவெள்ளாற்றுத் தென்கரையிலே அமைந்த இருக்கு வேளூரிலே அவ்வூர்க் குடிமக்களின் தலைவராய்த் திகழ்ந்தவர் **கணம்புல்லர்**. அவர் சிவபக்தியும் பெருஞ்செல்வமும் உடையவராய் விளங்கினார். “மெய்ப்பொருளாவது திருவடியே” எனும் கொள்கையினரான இவர் செல்வப் பயன் திருவிளக்கெரித்தலே என்று எண்ணி திருவிளக்குப் பணிசெய்து வாயாரப் பாடி வழிபட்டு வந்தார். நெடுநாட்களாக இப்பணி செய்துவந்த நாயனார்க்குத் திருவருளாலே வறுமை வந்தெய்தியது. அதனால் ஊரைவிட்டு நீங்கித் தில்லையை அடைந்து தம் வீடு முதலியவற்றை விற்று விளக்கேற்றி வந்தார். அவரிடமிருந்த பொருள் யாவும் ஒழிந்து போகும் நிலை நேர்ந்தது. அவர் பிறரிடம் இரத்தற்கு நாணினார். தமது உடல் முயற்சியினால் அரிந்து கொண்டு வந்த கணம்புல்லினை விலைப்படுத்தி அப்பொருளினால் நெய் பெற்று விளக்கெரித்து வந்தார். அதனால் அவருக்கு கணம்புல்லர் என்று பெயராயிற்று.  

“கறைகண்டன் கழலடியே காப்புக் கொண்டிருந்த கணம்புல்ல நம்பிக்கும் (காரிக்கும்) அடியேன்” – திருத்தொண்டத் தொகை  

ஒருநாள் அவர் கொண்டு வந்த புல் எவ்விடத்தும் விலை போகாததாயிற்று. விளக்கேற்றும் பணி முட்டாதிருத்தற் பொருட்டு அப்புல்லையே மாட்டி விளக்கெரித்தார். ஆனால் அது தாம் நியமாகவே மேற்கொண்ட யாம அளவு வரை எரிக்கப் போதாததாயிற்று. நாயனார் அன்பினால் எலும்பும் உருக கணம்புல்லைப்போன்ற தமது திருமுடியினையே விளக்காக மாட்டி எரித்தனர். தலையாய அத்திருவிளக்குப் பணியால் இருவினைத் தொடக்கையும் எரித்தொழித்தார். இறைவர் அவருக்கு மங்கலமாம் பெருங்கருணை வைத்தருளினார். அவர் சிவலோகத்தில் இறைஞ்சி இன்பமுடன் அமர்ந்தனர்.
# காரி நாயனார்



“கணம்புல்ல நம்பிக்குங் **காரிக்கும்** அடியேன்” – திருத்தொண்டத் தொகை.  

காரி நாயனார் என்பவர் சைவ சமயத்தவர்களால் பெரிதும் மதிக்கப்படும் அறுபத்து மூன்று நாயன்மார்களில் ஒருவர் ஆவார். மறையார் வாழும் திருக்கடவூரில் தோன்றியவர் **காரி நாயனார்**. அவர் வண் தமிழில் துறைகளின் பயன் தெரிந்து சொல்விளங்கிப் பொருள் மறையத் தமது பெயராற் **காரிகோவை** என்ற நூலினை இயற்றித் தமிழ் மூவேந்தர்களிடமும் (சேர, சோழ, பாண்டியர்) சென்று நட்பினைப் பெற்றனர். அவர்கள் மகிழும்படி அதற்குப் பொருள் விரித்துரைத்தார்.  

அவர்கள் தந்த பெருநிதிக் குவைகளைக் கொண்டு சிவ பெருமானுக்குப் பல கோயில்கள் கட்டினார். எல்லாரும் மனம் மகிழும் இன்ப மொழிப் பயனை இயம்பினார். சிவனடியார்களுக்குப் பெருஞ் செல்வங்களை மிகுதியாக வழங்கினார். இறைவரது திருக்கயிலை மலையினை என்றும் மறவாதிருந்தார். தமது புகழ் விளங்கி இடையறாத அன்பினாலே சிவனருள் பெற்று உடம்புடன் வடகயிலை மலையினைச் சேர்ந்தார்.
# முனையடுவார் நாயனார்



**முனையடுவார் நாயனார்** என்பவர் சைவ சமயத்தவர்களால் பெரிதும் மதிக்கப்படும் அறுபத்து மூன்று நாயன்மார்களில் ஒருவர் ஆவார். சோழநாட்டில் திருநீடூரில் வேளாள குலத்தில் தோன்றியவர். "அறைகொண்டவேல் நம்பி முனையடுவார்க் கடியேன்” என்று திருத்தொண்டத் தொகை இவரைப் பற்றிக் குறிப்பிடுகிறது.  

சிவபெருமான் திருவடியில் நிறைந்த பேரன்புடையவர்; பகைவர்களைப் போர்முனையில் வென்று பெற்ற பெருநிதியங்களைச் சிவனடியார்க்கு மாறாதளிக்கும் வாய்மை உடையவர்; போரில் பகைவர்களுக்குத் தோற்றவர்கள் தம்மிடம் வந்து துணைவேண்டினால் நடுவு நிலையில் நின்று அவர்களோடு ஆள்வினையாற் கூலி பேசிக்கொண்டு அவர்களுக்காகப் போர்செய்து பொருள் ஈட்டிச் சிவனடியார்களுக்குச் சொன்னபடியே நிறையக் கொடுத்து அவர்களை அறுசுவைக்கறிகளுடன் திருவமுது செய்வித்துக் கொண்டிருந்தார். முனையடுவார் நாயனார் நெடுங்காலம் ஈசனடியார்களுக்கான திருப்பணி புரிந்திருந்து உமையொருபாகர் திருவருளாற் சிவலோகத்துப் பிரியாது உறையும் பெருவாழ்வு பெற்றார்.  

## நுண்பொருள்
போர் முனையிற் கொல்லும் தொழிலே புரினும் அடியர்க்கு அமுதளித்தல் பெரும்பேறாம்.  

முனையடுவார் நாயனார் குருபூசை நாள்; பங்குனிப் பூசம்
# சிங்கப்பூர் தண்டாயுதபாணி கோயில்

**ஸ்ரீ தெண்டாயுதபாணி கோயில்** சிங்கப்பூரில் டாங்க் வீதியில் (*Tank Road*) அமைந்திருக்கும் ஓர் இந்துக் கோயில் ஆகும். தென்கிழக்காசியாவிலேயே மிகப் பெரிய கோயிலாக இக்கோயில் உள்ளது.  

## வரலாறு
தமிழ்நாட்டின் புதுக்கோட்டை, இராமநாதபுரம் பகுதிகளைச் சேர்ந்த நாட்டுக்கோட்டை செட்டியார்களின் முயற்சியில் 1859 இல் கட்டப்பட்டது. ஒக்ஸ்லி எனும் மருத்துவரிடம் நிலத்தை வாங்கி கோயில் கட்டப்பட்டது. முருகப் பெருமானாகிய தண்டாயுதபாணியே மூலவராக இருக்கிறார். முதல் திருக்குட நன்னீராடு விழா ஏப்ரல் 4 1859 இல் நடந்தது. பின்னர் பெப்ரவரி 2, 1936 இலும், பின்னர் ஜூலை 7, 1955 இலும் கோயில் திருப்பணி நடந்து, நன்னீராட்டு விழாக்கள் நடைபெற்றன.  

கருவறையின் நுழைவாயிலில் ஜம்பு விநாயகர் இடது புறமாகவும், இடும்பர் வலப்புறமாகவும் அமர்ந்திருக்கின்றனர். சிவன்,அம்பிகை இருவருக்கும் தனிதனிக் கருவறைக் கோயில்கள் இப்போதுள்ளன.  

தண்டாயுதபாணி ஆலயத்தின் மூலவர் வேல் வடிவிலேயே அமைக்கப்பட்டுள்ளது. நாள்தோறும் நடைபெறும் நீராட்டு அபிஷேகம் வேலுக்கே செய்யப்படுகிறது.  

சிவன்,அம்பிகையுடன் தண்டாயுதபாணி, நந்தி, தட்சிணாமூர்த்தி, சண்டேசுவர், வைரவர், அண்ணாமலையார், பிரம்மா, துர்க்கை, நவக்கிரங்கள் ஆகிய திருவுருவங்களும் உள்ளன. நடராசர் சிவகாமி செப்புத் திருமேனி உருவங்கள் தனியே  
உள்ளன. இத்திருவுருவங்களுக்கு ஆகம முறைப்படி சிவாச்சாரியார்கள் பூசை செய்கின்றனர்.  
தண்டாயுதபாணிக்குப் பண்டாரங்கள் பூசை செய்கின்றனர்.  

## சிறப்புகள்
- மண்டபத்தூண்களில் முருகனின் அறுபடை வீடுகள் ஆறு சிலைகளாக செதுக்கப்பட்டுள்ளன.
- கோயிலின் விமானத்தைச் சுற்றியுள்ள 48 கண்ணாடி மாடங்களில் தெய்வச் சிற்பங்கள் பொறிக்கப்பட்டிருக்கின்றன.
- அலங்கார மண்டபச் சுவரில் பளிங்குக் கற்களால் அமைந்த வண்ண மயில் வடிவம் ஒன்றிருக்கிறது.
- ஆனந்தத் தாண்டவ நடராஜரும், மாணிக்கவாசகரும் சிவகாமி அம்மையும் கதை சிற்பங்களாகச் செதுக்கப்பட்டுள்ளனர்.

## முக்கிய விழாக்கள்
தைப்பூசம், நவராத்திரி, கந்த சஷ்டி, லெட்சார்ச்சனை ஆகிய விழாக்கள் சிறப்பாக இங்கு நடைபெறுகின்றன.  

## சமூகப்பணி
திருமுறை வகுப்புகளும்,தேவார வகுப்புகளும் நடத்தப்படுகின்றன.  

- ஸ்ரீ சிங்கப்பூர் தண்டாயுதபாணி கோயில் (சிங்கை கிருஷ்ணன் எழுதியது)
# நுண்மமாக்கல்

**நுண்ணிலையாக்கல்** (*abstraction*) என்பது ஒரு கருத்தையோ, பொருளைப் பற்றிய அறிவையோ, விளைவையோ பொதுமைப்படுத்தி அல்லது அதன்/அவற்றின் பொது பண்புகளை பிழித்து மேல் நிலைத் தளத்தில் (meta -leval) வைத்து விளக்குவதைக் குறிக்கும்.  

*abstract*, *abstraction* ஆகிய சொற்களுக்கு இணையான தமிழ் சொற் தோடல்கள் பல களங்களில் இடம்பெற்றன, தொடர்ந்து இடம்பெறுகின்றது. பின்வருவன அவற்றுள் சில:  
- அபூதியாக - இராம.கி - ( பூதியல் என்றால் பொருள் என்றும் அபூதியாக என்றால் நுண்பொருள் அல்லது கருத்துப் பொருள்
சுருக்கம் என்ற கருத்தோட்டத்தில்,  
- பொழிப்பு
- கருத்தியல்
- "பிண்டமில்லாத", "அருவமான"நுண்ணிலையான"
ஆகிய சொற்கள் வகைதொகையின்றித் தாந்தோன்றிப் போக்கில் பயன்படுத்தப்படுகின்றன்.  

## அறிவின் படைப்பு

மேலே தரப்பட்டுள்ள மு.வரதராசனாரின் கூற்றை நோக்குகையில் **நுண்பொருள்** என்பது அறிவின் துணை கொண்டு உய்துணரக்கூடியவற்றை குறிப்பதைக் காணலாம். மேலும் *நுண்* என்னும் வேர்ச்சொல் அனைத்துத் திராவிட மொழிகளிலும் கிளைத்து *அடிப்பொருள்* என்பதை மையமாகக் கொண்ட பல சிறப்புப் பொருள்களைக் கொண்டு திகழ்கிறது.
# விக்கிப்பீடியா:ஆண்டு நிறைவுகள்/சூலை 15


**சூலை 15**:  
- 1099 &ndash; முதலாம் சிலுவைப் போர்: கிறித்தவப் போர் வீரர்கள் கடினமான முற்றுகையின் பின்னர், எருசலேம் **திருக்கல்லறைத் தேவாலயத்தை** (படம்) கைப்பற்றினர்.
- 1799 &ndash; நெப்போலியனின் எகிப்தியப் படையெடுப்பின் போது, எகிப்தின் ரொசெட்டா என்ற இடத்தில் பிரெஞ்சுக் கப்பல் கலபதி ரொசெட்டாக் கல் ஒன்றைக் கண்டெடுத்தார்.
- 1816 &ndash; பிரெஞ்சு இயற்பியலாளர் அகத்தீன் பிரெனெல் ஒளியின் விளிம்பு விளைவுக்கான பின்னிணைப்பாகத் தனது புகழ் பெற்ற *பிரெனெல் வலயங்கள்* பற்றி அறிமுகப்படுத்தினார்.
- 1823 &ndash; உரோமை நகரில் பண்டைய சுவர்களுக்கு வெளியே அமைந்த புனித பவுல் பேராலயம் தீயில் சேதமடைந்தது.
- 1857 &ndash; சிப்பாய்க் கலகம்: கான்பூரில் இரண்டாவது படுகொலைகள் இடம்பெற்றன.
- 1991 &ndash; ஈழத்து எழுத்தாளர் நெல்லை க. பேரன் இலங்கை இராணுவத்தின் எறிகணை வீச்சில் குடும்பத்தோடு கொல்லப்பட்டார்.
**மறைமலை அடிகள்** (பி.&nbsp;1876) **காமராசர்** (பி.&nbsp;1903) **எம். கே. ஆத்மநாதன்** (இ.&nbsp;2013)
# விக்னேஸ்வரன்

**விக்னேஸ்வரன்** என்பது பொதுவாக இந்துக் கடவுள் பிள்ளையாரைக் குறிக்கும் பெயர்.  

;நபர்கள்:  

- க. வி. விக்னேஸ்வரன் (வட மாகாண சபை முதல்வர்)
- பி. விக்னேஸ்வரன் - இலங்கை வானொலி ஒலிபரப்பாளர், நாடகக் கலைஞர்
- வ. விக்னேஸ்வரன், தமிழீழ மாமனிதர் விருது பெற்றவர்.
- விக்னேஸ்வரன் (நடிகர்)
---
# திருகோணமலை பட்டினமும் சூழலும் பிரதேச செயலாளர் பிரிவு


**திருகோணமலை பட்டினமும் சூழலும்** என்பது இலங்கையின் திருகோணமலை மாவட்டத்தின் நகரப்பகுதியையும் அதனைச் சூழவுள்ள அயற்பகுதிகளையும் உள்ளடக்கிய பிரதேச சபைப் பிரதேசத்தினைக் குறிக்கும்..  

திருகோணமலைப் பட்டினம் 42 கிராமசேவகர் பிரிவுகளைக் கொண்டதாகும். தமிழ், முஸ்லீம், சிங்களம் என மூவின மக்களைக் கொண்டுள்ளபோதிலும் தமிழர்களே இப்பிரதேசத்தில் செறிந்து வாழ்கின்றனர். 2002 ஆம் ஆண்டுக் கணக்கெடுப்பின்படி இப்பிரதேசத்தில் 23, 831 குடும்பங்களைச் சேர்ந்த 102, 487 பொதுமக்கள் வாழ்கின்றனர்.  

## கிராம அலுவலர் பிரிவுகள்
1. வில்லூன்றி
1. மனையாவெளி
1. அருணகிரிநகர்
1. தில்லைநகர்
1. சோனகவாடி
1. அரசடி
1. பட்டணத்தெரு
1. பெருந்தெரு
1. மட்டிக்களி(மட்கோவ்)
1. அபேபுர
1. ஜின்னாநகர்
1. உவர்மலை
1. சிவபுரி
1. லிங்கநகர்
1. உப்புவெளி
1. திருக்கடலூர்
1. முருகாபுரி
1. ஆண்டான்குளம்
1. சிங்கபுர
1. மிகுந்துபுர
1. கன்னியா
1. பீலியடி
1. மாங்காயூற்று
1. அன்புவெளிபுரம்
1. புளியங்குளம்
1. செல்வநாயகபுரம்
1. வரோதயநகர்
1. பாலையூற்று
1. கோவிலடி
1. பூம்புகார்
1. வெள்ளைமணல்
1. நாச்சிக்குடா
1. சீனக்குடா
1. காவத்திக்குடா
1. முத்துநகர்
1. கப்பல்துறை
1. சுமேதரங்காபுர
1. சாம்பல்தீவு
1. சல்லி
1. இலுப்பைக்குளம்
1. வில்கம்
1. வெல்வெறி

## அடிக்குறிப்புகள்

## வெளியிணைப்பு
- திருகோணமலைப் படம் ஒளிப்படங்களுடன் உமாபதியின் ஒளிப்படங்களுடம் கூகிள் மேப்ஸ்.
# வில்லூன்றி கிராம அலுவலர் பிரிவு


**வில்லூன்றி** (Villundy) என்ற 244 E இலக்கம் உடைய கிராமசேவையாளர் பிரிவானது திருகோணமலை பிரதேச சபைப் பிரிவில் உள்ளது. இங்கு 2005 ஆம் ஆண்டு மக்கள் தொகைக் கணக்கெடுப்பின்படி 732 குடும்பத்தைச் சேர்ந்த 4269 அங்கத்தவர்கள் வசித்து வருகின்றனர். இப்பிரதேசமானது திருகோணமலை வில்லூன்றிக் கந்தசாமி கோயிலைச் சூழவுள்ள பகுதியாதலினால் இப்பகுதியாது வில்லூன்றி என்றழைக்கப்படுகின்றது. இப்பிரிவு நீதிமன்ற வீதி (பகுதி), டொக்யாட் வீதி (பகுதி) புனித மேரியின் வீதி, கதீட்ரல் வீதி, பேக்கரி வீதி, ஜாஜ் வீதி, பாரதிவீதி, பாத்திமா வீதி, கந்தசாமி கோவில் வீதி, உள்துறைமுக வீதி (பகுதி), லாவேந்தர் வீதி ஆகிய பகுதிகளைச் சேர்ந்ததாகும்.  

<  

## புள்ளிவிபரவியல்
| <small>ஆண்</small> | <small>பெண்</small> | <small>18 வயதிற்குக் கீழ்</small> | <small>17 வயதிற்கு மேல்</small> | <small>பௌத்தர்</small> | <small>இந்து</small> | <small>இசுலாமியர்</small> | <small>கிறிஸ்தவர்</small> | <small>ஏனைய மதத்தவர்</small> | <small>சிங்களவர்</small> | <small>தமிழர்</small> | <small>முஸ்லீம்</small> | <small>ஏனையோர்</small> |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 2,191 | 2,078 | 974 | 3,295 | 21 | 3,802 | 9 | 427 | 10 | 104 | 4,043 | 9 | 113 | } |

## ஆதாரங்கள்
- திருகோணமலை மாவட்டப்புள்ளி விபரங்கள் 2006 ஆம் ஆண்டு நூலில் இருந்து.
# கழற்சிங்க நாயனார்



:"கடல் சூழ்ந்த உலகெலாம் காக்கின்ற பெருமான்  
:காடவர்கோன் கழற்சிங்கன் அடியார்க்கும் அடியேன்" - திருத்தொண்டத்தொகை.  

**கழற்சிங்க நாயனார்** என்பவர் சைவ சமயத்தவர்களால் பெரிதும் மதிக்கப்படும் அறுபத்து மூன்று நாயன்மார்களில் ஒருவர் ஆவார். இவர் பல்லவர் குலத்திலே தோன்றியவர்; சிவனடி அன்றி வேறொன்றை அறிவினிற் குறியாதவர்; வடபுலவேந்தரை வென்று அறநெறியில் நின்று நாடாண்ட வேந்தராகிய இவர் ஒரு நாள் திருவாரூரை அடைந்து திருக்கோயிலை வணங்கச் சென்றார். அப்பொழுது திருக்கோயிலை வலம்வந்து திருப்பூ மண்டபத்தை அடைந்த பட்டத்தரசி அங்கு கீழே வீழ்ந்து கிடந்த மலரொன்றை எடுத்து மோந்தாள். அவள் கையில் புதுமலரைக் கண்ட அங்குவந்த செருத்துணையார் என்னும் சிவனடியார் இவள் இறைவனுக்குச் சாத்தும் மலரை மோந்தாள் என்று வெகுண்டு அம்மலரை எடுத்து மோந்த மூக்கினை கத்தியால் அரிந்தார். பட்டத்தரசி கீழே விழுந்து அரற்றி அழுதாள். உள்ளே பூங்கோயில் இறைவரைப் பணிந்து வெளியேவந்த கழற்சிங்கர், அரசியின் புலம்பலை அறிந்து வந்து மிகவும் வெகுண்டு 'அச்சமின்றி இந்தக் கொடுஞ்செயலைச் செய்தவர் யார்?' என வினவினார் .அருகே நின்ற செருத்துணையார், 'இவள் இறைவர்க்குச் சாத்துதற்குரிய மலரை எடுத்து மோந்தமையாலே நானே இதைச் செய்தேன்' என்றார். அப்போது கழற்சிங்கர் அவரை நோக்கி, 'பூவை எடுத்த கையையன்றோ முதலில் வெட்டுதல் வேண்டும்? என்று சொல்லித் தம் உடைவாளை உருவிப் பட்டத்தரசியின் கையைத் தடிந்தார். இத்தகைய அரிய தொண்டினைச் செய்த கழற்சிங்க நாயனார் சைவநெறி தழைத்தோங்க அரசாண்டு சிவபெருமான் திருவடி நீழலில் அமர்ந்திருக்கும் பெருவாழ்வு பெற்றார்.  

பல்லவ மன்னரான மூன்றாம் நந்திவர்மனே, கழற்சிங்க நாயனார் என்பது ராசமாணிக்கனாரின் பெரிய புராண ஆராய்ச்சி நூல் தகவல். இராஷ்டிர கூட அரச மரபில் வந்த சிறந்த சமண பக்தரான அமோகவர்ஷ நிருபதுங்கன் மகள் சங்கா தான் தண்டிக்கப்பட்ட பட்டத்துஅரசி என்பதும் ராசமாணிக்கனாரின் ஆராய்ச்சி முடிவு.
# தமிழ் வளர்ச்சிக் கழகம்



**தமிழ் வளர்ச்சிக் கழகம்**, தமிழின் முக்கிய கலைக்களஞ்சியங்கள் சிலவற்றை வெளியிட்ட ஒரு நிறுவனம். இது 1946 ஆம் ஆண்டு சென்னை மாகாண கல்வி அமைச்சராக பணியேற்ற தி. சு. அவினாசிலிங்கம் செட்டியாரின் முயற்சியால் அமைக்கப்பட்ட நிறுவனம் ஆகும். அரசின் கல்வி அமைச்சர்தான் அதனை துவக்கினார் என்றாலும் சுதந்திர நிறுவனமாக இயங்க அது வாய்ப்புப் பெற்றது. இவ்வமைப்பின் பணிகள் தொய்வின்றி நடைபெற 2025 இல் தமிழ்நாடு அரசு 2.15 கோடி வழங்கியது.  

## குறிக்கோள்கள்
தமிழ் வளர்ச்சிக் கழகத்தின் தொடக்கக் கால முக்கிய மூன்று குறிக்கோள்கள் பின்வருமாறு:  

1. தமிழில் வெளியாகும் சிறந்த நூல்களுக்கு ரொக்கப் பரிசும் பரிசுப் பத்திரமும் வழங்கி தமிழ் எழுத்தாளர்களுக்கு ஊக்கம் அளித்தல்.
1. ஆண்டுதோறும் வெவ்வேறு இடங்களில் தமிழ் விழா நடத்துதல்.
1. தமிழ் மொழியில் கலைக்களஞ்சியம் தயாரித்து வெளியிடல்.

## நிர்வாகக் குழு
இதன் தலைவராக ம. இராசேந்திரன், துணைத்தலைவராக கிருஷ்ண சந்த் சோடியா, துணைத்தலைவர் மற்றும் பொருளாளராக வ. ஜெயதேவன், செயலாளர்களாக உலகநாயகி பழனி, நல்லூர் சா.சரவணன், பதிப்பாசிரியராக பெ.அர்த்தநாரீசுவரன் ஆகியோர் பொறுப்பு வகிக்கின்றனர். அறங்காவல் குழுவில் ப. சிதம்பரம், நல்லி குப்புசாமி, எஸ். ராமகிருஷ்ணன் உள்ளிட்டோர் உள்ளனர். இக்கழகத்தின் தலைவராக 2024 அக்டோபர் 24 ஆம் நாள் முதல் ம. இராசேந்திரன் பொறுப்புவகிக்கிறார்.  

### முன்னாள் தலைவர்கள்
இந்த அமைப்பின் தலைவர்களாக இருந்தவர்கள்.  
1. பெரியசாமி தூரன்
1. சி. சுப்பிரமணியம் 08-12-1982 முதல் 10.03.1990 வரை
1. வா. செ. குழந்தைசாமி 10.03.1990 முதல்

## தமிழ் வளர்ச்சிக் கழக வெளியீடுகள்
- கலைக்களஞ்சியம் - 10 தொகுதிகள்
- குழந்தைகள் கலைக்களஞ்சியம் - 10 தொகுதிகள்
- மருத்துவக் களஞ்சியம்
- வாழ்வியற் களஞ்சியம்
# விக்கிப்பீடியா:ஆண்டு நிறைவுகள்/சூலை 16


**சூலை 16**:  
- 622 &ndash; முகம்மது நபி மக்காவிலிருந்து மதீனாவுக்கு பயணம் தொடங்கினார். இது இசுலாமிய நாட்காட்டியின் தொடக்கமாகும்.
- 1054 &ndash; திருத்தந்தையின் மூன்று உரோமைத் தூதர்கள் ஹேகியா சோபியா கோவிலின் பலிபீடம் மீது திருச்சபைத் தொடர்பில் இருந்து நீக்கும் சட்டவிரோதமான திருத்தந்தையின் ஆணை ஓலையை வைத்ததன் மூலம் மேற்கத்திய, கிழக்கத்தியக் கிறித்தவ தேவாலயங்களிடையே தொடர்புகளைத் துண்டித்தனர். இந்நிகழ்வு பின்னர் பெரும் சமயப்பிளவுக்கு வழிவகுத்தது.
- 1849 &ndash; காத்தலோனியாவில் அந்தோனி மரிய கிளாரட் அமல மரியின் மறைப்போத மைந்தர்கள் சபையை நிறுவினார்.
- 1942 &ndash; பெரும் இன அழிப்பு: பிரெஞ்சு அரசு பாரிசில் உள்ள அனைத்து 13,152 யூதர்களையும் கைது செய்து அவுசுவிட்சு வதை முகாமுக்கு அனுப்பக் காவற்துறையினருக்கு உத்தரவிட்டது.
- 1945 &ndash; மன்காட்டன் திட்டம்: ஐக்கிய அமெரிக்கா புளுட்டோனியம்-கொண்ட அணுக்கரு ஆயுதங்களை நியூ மெக்சிகோ, அலமொகோர்தோ என்ற இடத்தில் வெற்றிகரமாக சோதித்தது.
- 2004 &ndash; தமிழ்நாடு கும்பகோணத்தில் தனியார் பாடசாலை ஒன்றில் **இடம்பெற்ற தீவிபத்தில்** (*நினைவுச்சின்னம் படத்தில்*) 94 பிள்ளைகள் தீயிற் கருகி மாண்டனர்.
**டி. ஆர். சுந்தரம்** (பி.&nbsp;1907) **க. உமாமகேஸ்வரன்** (இ.&nbsp;1989) **டி. கே. பட்டம்மாள்** (இ.&nbsp;2009)
# விக்கிப்பீடியா:ஆண்டு நிறைவுகள்/சூலை 17


**சூலை 17**:  
- 1794 &ndash; பிரெஞ்சுப் புரட்சியின் பயங்கர ஆட்சி முடிவடைவதற்கு பத்து நாட்களுக்கு முன்னர் 16 கார்மேலியப் புனிதர்கள் தூக்கிலிடப்பட்டார்கள்.
- 1911 &ndash; யாழ்ப்பாணத்தில் தேசவழமைச் சட்டத்தின் திருமண விதிகளுக்கு மாற்றாக "யாழ்ப்பாண திருமண சிறப்புச் சட்டம்" கொண்டுவரப்பட்டது.
- 1918 &ndash; போல்செவிக்குகளின் உத்தரவின் பேரில் உருசியப் பேரரசர் **இரண்டாம் நிக்கலாசும்** அவரது முழுக் குடும்பத்தினரும் (படம்) எக்கத்தரீன்பூர்க் நகரில் கொல்லப்பட்டனர்.
- 1945 &ndash; இரண்டாம் உலகப் போர்: நேச நாடுகளின் மூன்று முக்கிய தலைவர்கள் வின்ஸ்டன் சர்ச்சில், ஹாரி எஸ். ட்ரூமன், ஜோசப் ஸ்டாலின் ஆகியோர் போரில் தோல்வியடைந்த செருமனியின் எதிர்காலத்தை நிர்ணயிக்க செருமனியின் போட்சுடாம் நகரில் உச்சி மாநாட்டை நடத்தினர்.
- 1996 &ndash; நியூயோர்க்கில் லோங் தீவில் பாரிசு சென்றுகொண்டிருந்த போயிங் 747 அமெரிக்க விமானம் வெடித்துச் சிதறியதில் அனைத்து 230 பேரும் உயிரிழந்தனர்.
- 2014 &ndash; மலேசியா எயர்லைன்சு விமானம் 17 உக்ரைன்-உருசிய எல்லையில் ஏவுகணைத் தாக்குதல் மூலம் சுட்டு வீழ்த்தப்பட்டதில் அதில் பயணம் செய்த அனைத்து 298 பேரும் கொல்லப்பட்டனர்.
**இரா. கிருஷ்ணன்** (இ.&nbsp;1997)
# விக்கிப்பீடியா:ஆண்டு நிறைவுகள்/சூலை 18


**சூலை 18**: நெல்சன் மண்டேலா பன்னாட்டு நாள்  
- 64 &ndash; உரோமில் பெரும் தீ பரவி நகரின் வணிக மையத்தில் பெரும் சேதம் ஏற்பட்டது. அப்போது **நீரோ** (படம்) மன்னன் பிடில் வாசித்துக் கொண்டிருந்தான் என்று சொல்லப்படுகிறது.
- 1916 &ndash; யாழ்ப்பாணத்தில் இடம்பெற்ற பெரும் சூறாவளியில் பலர் உயிரிழந்தனர். வீடுகள், மற்றும் பல தொலைத்தொடர்பு சாதனங்கள் சேதமடைந்தன.
- 1976 &ndash; 1976 ஒலிம்பிக் போட்டியில் நாடியா கொமனட்சி ஒலிம்பிக் வரலாற்றில் முதற்தடவையாக சீருடற்பயிற்சிகள் போட்டியில் முழுமையான 10 மதிப்பெண்கள் பெற்று சாதனை படைத்தார்.
- 1994 &ndash; ருவாண்டா இனப்படுகொலை: ருவாண்டன் நாட்டுப்பற்று முன்னணியினர் ருவாண்டாவின் வடமேற்குப் பகுதியைக் கைப்பற்றினர். இடைக்கால அரசு சயீருக்குத் தப்பியோடியது. இனப்படுகொலை முடிவுக்கு வந்தது.
- 1995 &ndash; கரிபியன் தீவான மொன்செராட்டில் சௌபியரே எரிமலை வெடித்துச் சிதறியதன் காரணமாக ‎தீவின் தலைநகரம் அழிக்கப்பட்டதுடன் மண்டலத்தின் மக்கட்தொகையின் மூன்றில் இரண்டு பகுதியினர் தீவை விட்டு வெளியேறினர்.
- 1996 &ndash; ஓயாத அலைகள் ஒன்று: முல்லைத்தீவு இலங்கைப் படைமுகாம் விடுதலைப் புலிகளால் முற்றுகையிடப்பட்டது. 1,200 படையினர் கொல்லப்பட்டனர்.
**சௌந்தர்யா** (பி.&nbsp;1971) **எஸ். வி. ரங்கராவ்** (இ.&nbsp;1974) **வாலி** (இ.&nbsp;2013)
# சேர்வியல் (கணிதம்)

கணிதத்தை பரந்தவாரியாக இரண்டு பிரிவுகளாகப்பிரிக்கலாம். தனித்தனிச்செயல்முறைகள் கொண்டது ஒன்று. தொடர் செயல்முறைகள் கொண்டது மற்றொன்று. முதல் பிரிவில் இயற்கணிதம், நேரியல் இயற்கணிதம், எண் கோட்பாடு, சேர்வியல், முதலியவை அடங்கும். இரண்டாம் பிரிவில் பகுவியல், சார்புப்பகுவியல், இடவியல், முதலியவை அடங்கும். வடிவவியல் இரண்டிலும் அடங்கும். இவைகளில் **சேர்வியல்** (Combinatorics), என்ற பிரிவின் அடிப்படைக் கருத்துகள் மனிதனின் மூளையில் மனிதன் தோன்றிய காலத்திலிருந்தே இருந்ததாகக் கொள்ளலாம். ஏனென்றால் ஆதி மனிதன் தன் மூக்கைத் தன் ஒரு கையால் தொடுவதற்கு இரண்டு வழிகள் உண்டு என்று கணக்கிட்ட நாட்களிலிருந்து சேர்வியல் உண்டாகிவிட்டது!  

## சேர்வியல் விளக்குத்தூண்கள்

கணித வல்லுனர்கள் அத்தனைபேருக்குமே சேர்வியலில் ஒரு பங்கு உண்டு. இருந்தாலும் காலப்போக்கில் வருங்காலத்திற்கே சேர்வியலுக்கு வழிகாட்டிகளாக இருந்ததாகச் சிலரைச் சொல்லமுடியும். பதினேழாவது நூற்றாண்டிலேயே லெப்னிட்ஸ் (Gottfried Leibniz) சேர்வியலுக்கு வித்திட்டார். பதினெட்டாவது நூற்றாண்டில் ஆய்லர் அதைப் பேணி வளர்த்தார். ஆனாலும் பத்தொன்பதாவது நூற்றாண்டு வரையில் இயற்கணிதத்தின் ஓர் அத்தியாயமாகத்தான் சேர்வியல் இருந்தது. நியூட்டன் ஈருறுப்புத் தேற்றத்தை நிறுவிய நாட்களிலிருந்து பள்ளிக் கணக்குகளில், வரிசைமாற்றம் (Permutation), சேர்வு (Combination) என்ற இரண்டு செயல்முறைகள் அடிப்படை எண்கணித முறைகளாகப் கற்பிக்கப் படுகின்றன. இவையிரண்டினுடைய பற்பல உயர்ந்த மேம்பாடுகள் தான் சேர்வியல் என்ற இன்றைய துணைப்பிரிவு இயல். இருபதாவது நூற்றாண்டில் ஸ்ரீனிவாச ராமானுஜன், ஜார்ஜ் போல்யா, ஆர். பி. ஸ்டான்லி, ஜி. சி. ரோடா, பால் ஏர்டோசு, ஆல்ப்ஃரெட் யங் இன்னும் பலரின் ஆய்வுகளினால், கணிதத்தின் ஒரு துணை இயலாகவே மிளிர்ந்தது.  

## மாதிரிப் பிரச்சினைகள்

ஒரு செயலை எத்தனை வழிகளில் செய்யலாம் என்ற கேள்வி எழும்போதெல்லாம் சேர்வியலின் எண்ணப் பாதைகளில் செல்கிறோம். எடுத்துக்காட்டாக சில மாதிரிப் பிரச்சினைகள்:  

- வேளாண்மைச் சோதனைச் சாலையில் சில குறிப்பிட்ட விதைகளையும் சில குறிப்பிட்ட உரங்களையும் அவைகளுக்குள் உள்ள பரஸ்பர உறவுகளைத் துல்லியமாகக் கணக்கிடும் பிரச்சினை.
- பூகோளப் படங்களை நாடுகளைப் பிரித்துக் காட்டும் வகையில் எத்தனை குறைந்த நிறங்களால் நிறம் தீட்டமுடியும்?
- பென்சீன் மூலக்கூறுகள் எத்தனை இருக்கமுடியும்?
- ஒரேவிதக் கற்கள் ஒன்றுக்கொன்று வேறுபாடற்றவை எனக் கொண்டால், ஆறு முத்துக்கள், ஏழு இரத்தினங்கள், பத்து மரகதக்கற்கள், எட்டு நீலக்கற்கள் இவைகளெல்லாவற்றையும் கொண்டு எத்தனை மாலைகள் உண்டாக்கலாம்?

## சேர்வியலுக்குள் உப இயல்கள்

இன்று சேர்வியலுக்குள்ளேயே பலவித உப இயல்கள் ஏற்பட்டுவிட்டன. எடுத்துக்காட்டாக சில:  

- கோலக்கோட்பாடு
- எண் பிரிவினை
- பகுதி வரிசைக்கோட்பாடு
- போல்யா கோட்பாடு
- திட்டக்கோட்பாடு
# சேக் அசீனா


**சேக் அசீனா வாசித்** (*Sheikh Hasina Wazed*, பிறப்பு: 28 செப்டம்பர் 1947) என்பவர் வங்காளதேச அரசியல்வாதி ஆவார். இவர் சூன் 1996 முதல் சூலை 2001 வரையும், பின்னர் சனவரி 2009 முதல் ஆகத்து 2024 வரை வங்காளதேசப் பிரதமராகப் பதவியில் இருந்தார். இவர் வங்கத் தந்தை என அழைக்கப்படுபவரும் முதலாவது வங்காளதேச அரசுத்தலைவருமான சேக் முஜிபுர் ரகுமானின் மகள் ஆவார். மொத்தம் 20 ஆண்டுகளுக்கும் மேலாக பிரதமராகப் பணியாற்றிய சேக் அசீனா, வங்கதேச வரலாற்றில் அதிக காலம் பதவி வகித்த பிரதமர் ஆவார். 2024 ஆம் ஆண்டில் தொடர்ச்சியான வன்முறை எதிர்ப்புகளைத் தொடர்ந்து பிரதமர் பதவியைத் துறந்து 2024 ஆகத்து 5 இல் நாட்டை விட்டு வெளியேறினார்.  

உசைன் முகம்மது எர்சாத்தின் சர்வாதிகார ஆட்சி முடிவுக்கு வந்ததும், அவாமி லீக்கின் தலைவரான அசீனா, 1991 நாடாளுமன்றத் தேர்தலில் எர்சாத்துக்கு எதிராக தன்னுடன் ஒத்துழைத்த காலிதா சியாவிடம் தோற்றார். எதிர்க்கட்சித் தலைவராக, காலிதா சியாவின் வங்காளதேச தேசியக் கட்சி தேர்தலில் நேர்மையற்ற முறையில் வெற்றி பெற்றதாகக் குற்றம் சாட்டி, அசீனா நாடாளுமன்றத்தைப் புறக்கணித்தார். அதைத் தொடர்ந்து வன்முறை ஆர்ப்பாட்டங்கள் மற்றும் அரசியல் கொந்தளிப்பு ஏற்பட்டது. காலிதா சியா தனது பதவியைத் துறந்து ஒரு தற்காலிக அரசாங்கத்தை அமைத்தார். சூன் 1996 தேர்தலுக்குப் பிறகு அசீனா பிரதமரானார். நாடு பொருளாதார வளர்ச்சி மற்றும் வறுமைக் குறைப்பை அனுபவிக்கத் தொடங்கியபோதிலும், சூலை 2001 இல் முடிவடைந்த அவரது முதல் பதவிக் காலத்தில் நாடு அரசியல் கொந்தளிப்பில் இருந்தது, காலிதா சியா வெற்றி பெற்றார்.  

2006-2008 அரசியல் நெருக்கடியின் போது, ​​மிரட்டிப் பணம் பறித்த குற்றச்சாட்டில் அசீனா தடுத்து வைக்கப்பட்டார். சிறையில் இருந்து வெளிவந்த பிறகு, 2008 தேர்தலில் வெற்றி பெற்றார். 2014-இல், வங்காளதேச தேசியக் கட்சியால் புறக்கணிக்கப்பட்ட மற்றும் பன்னாட்டு பார்வையாளர்களால் விமர்சிக்கப்பட்ட தேர்தலில் அவர் மூன்றாவது முறையாக மீண்டும் தேர்ந்தெடுக்கப்பட்டார். 2017-ஆம் ஆண்டில், மியான்மரில் இனப்படுகொலையில் இருந்து தப்பியோடிய கிட்டத்தட்ட ஒரு மில்லியன் ரோகிஞ்சா அகதிகள் நாட்டிற்குள் நுழைந்த போது, அவர்களுக்கு அடைக்கலம் மற்றும் உதவி வழங்கியதற்காக அசீனா பெருமையையும் பாராட்டையும் பெற்றார். 2018, 2024 தேர்தல்களில் மீண்டும் வெற்றி பெற்றார். இத் தேர்தல்களில் வன்முறைகளும் மோசடிகளும் இடம் பெற்றதாகப் பரவலாக விமர்சிக்கப்பட்டது.  

இவரது ஆட்சியின் கீழ், வங்காளதேசம் சனநாயகப் பின்னடைவைச் சந்தித்ததாக இப்போது பரவலாகக் கருதப்படுகிறது. மனித உரிமைகள் கண்காணிப்பகம் இவரது அரசாங்கத்தின் கீழ் பரவலான பலவந்தமான காணாமல் போதல்கள், மற்றும் சட்டத்திற்குப் புறம்பான கொலைகளை ஆவணப்படுத்தியது. எண்ணற்ற அரசியல்வாதிகள் மற்றும் பத்திரிகையாளர்கள் அவரது கருத்துக்களை எதிர்த்தமைக்காகத் தண்டிக்கப்பட்டனர். 2021 ஆம் ஆண்டில், எல்லைகளற்ற செய்தியாளர்கள் 2014 முதல் வங்காளதேசத்தில் பத்திரிகை சுதந்திரத்தைக் கட்டுப்படுத்தும் அசீனாவின் ஊடகக் கொள்கையின் எதிர்மறையான மதிப்பீட்டை அளித்தனர். உள்நாட்டில், அசீனா இந்தியாவுடன் மிகவும் நெருக்கமாக இருப்பதாக விமர்சிக்கப்பட்டார். வங்கதேச அரசியலில் இந்தியாவின் தலையீட்டின் வெளிப்பாடாக அவர் காணப்பட்டார். 2018 ஆம் ஆண்டில் *டைமின் உலகின் மிகவும் செல்வாக்கு மிக்க 100 பேர்களில்* அசீனாவும் இருந்தார், அத்துடன், 2015, 2018, 2022 ஆம் ஆண்டுகளில் *போர்ப்ஸ்* இவரை உலகின் சக்திவாய்ந்த 100 பெண்களில் ஒருவராக பட்டியலிட்டது. அவர் உலகின் மிக நீண்ட காலம் பணியாற்றிய பெண் அரசுத் தலைவராகவும் இருந்தார்.  

## அடிக்குறிப்புகள்
# கால வெளி வளைவு


ஐன்ஸ்டைனின் சார்பியற்படி முப்பரிமாண வெளியும் ஒரு பரிமாண காலமும் சேர்ந்து காலவெளியாக இயற்படும்பொழுது ஒரு வளைவு இயற்கையாகவே உள்ளதாகவும் அதுதான் நிறையீர்ப்பாக வெளிப்படுவதாகவும் சொல்லப்படுகிறது. இதுதான் அண்டத்தின் **கால வெளி வளைவு ** (Space-Time Curvature).  

## உலகமறிந்த சோதனை

ஐன்ஸ்டைனின் பொதுச்சார்பியல் இதை விளக்குகிறது. நிறையீர்ப்பு விசை என்பதே திணிவு அல்லது ஆற்றல் காலவெளியில் பரவியிருக்கும் வகையினால், பற்பல கனங்கள், அளவுகள் உள்ள குளிகைகள் நிறைந்த ஒரு மீள் பரப்பில் ஏற்படக்கூடிய கோணல்களும், சிறுகுழிகளும் பள்ளங்களும் போல், காலவெளியில் இயற்கை உரு கோணலாக்கப் (warping)படுகிறது. கன்னத்தில் விழும் சிறுகுழி (dimple)போலும் மற்றும் காயத்தினால் ஏற்படும் வடு அல்லது பள்ளம் (denting)போலும் ஏதோ ஒன்று ஏற்படுவதாகவும், இதுதான் காலவெளியின் வளைவு என்றும் சொல்லப்படுகிறது. இது நிறையீர்ப்பு விசையை ஒரு இடத்திலிருந்து இன்னொரு இடத்திற்கு இயக்குகிறது. இங்கு வளைவு என்பதற்கு வரையறை 19வது நூற்றாண்டிலேயே ரீமான் என்ற கணிதவியலரால் சொல்லப்பட்டது. வளைவு என்றால் கணிதத்தில் ஒரு இழுவம் ( tensor).இது நோக்குனரின் எந்தத்திசைப் போக்கானாலும் புவிப்பரப்பிலுள்ள முக்கோணங்களின் கோணக் கூட்டுத்தொகை <math>180^o</math> இலிருந்து எவ்வளவு வித்தியாசப்படுகிறது என்பதைச்சொல்லும் கணிதக் குறிகாட்டி. ஐன்ஸ்டைனின் சமன்பாடுகள் இவ்வளைவு இழுவம் அண்டப்பொருளின் இருப்பினால் எப்படி மாறுபடுகிறது என்பதைச்சொல்கிறது. 1919 இல் ஒரு சூரிய கிரகணத்தின்போது செய்த சோதனையில் இது உறுதியாகியது. ஐன்ஸ்டைனின் சமன்பாடுகள் சொல்லியபடியே சூரியனைத் தாண்டி வரும் ஒளி வளைவதுபோல் காணப்பட்டது. உண்மையில் ஒளி வளையவில்லை. அது காலவெளியில் புவிப்பரப்புக் கோட்டில்தான் சென்றது. ஆனால் ஒளி வளைவது போல் நமக்குத் தெரிந்ததென்னவோ உண்மை. இப்படித் தோன்றும் என்பதுதான் ஐன்ஸ்டைனின் கணிதத் தீர்ப்பு; அதற்குக்காரணம் அவ்வளவு திணிவுள்ள சூரியன் தனக்கருகில் உள்ள காலவெளியில் 'வளைவை' உண்டாக்கியது தான்.
# விக்கிப்பீடியா:ஆண்டு நிறைவுகள்/சூலை 19


**சூலை 19**:  
- 64 &ndash; உரோமை நகரில் பரவிய பெரும் தீ, ஆறு நாட்களில் நகரின் பெரும் பகுதியை அழித்தது.
- 1845 &ndash; அமெரிக்காவின் மன்ஹாட்டன் நகரில் பரவிய தீயினால் 30 பேர் உயிரிழந்தனர், 345 கட்டடங்கள் அழிந்தன.
- 1947 &ndash; பர்மாவின் நிழல் அரசின் பிரதமரும் தேசியவாதியுமான **ஆங் சான்** (படம்), மற்றும் ஆறு அமைச்சர்கள் அமைச்சரவைக் கூட்டத்தில் வைத்துச் சுட்டுக்கொல்லப்பட்டார்.
- 1977 &ndash; உலகின் முதலாவது புவியிடங்காட்டி சமிக்கை அமெரிக்காவில் அயோவாவில் பெறப்பட்டது.
- 1979 &ndash; நிக்கராகுவாவில் அமெரிக்க சார்பு சமோசா அரசு சண்டினீஸ்டா கிளர்ச்சிவாதிகளால் கவிழ்க்கப்பட்டது.
- 1983 &ndash; மனிதத் தலையின் முதலாவது முப்பரிமாண வடிவ வரியோட்டவழிக் கணித்த குறுக்குவெட்டு வரைவி வெளியிடப்பட்டது.
- 1997 &ndash; வட அயர்லாந்தில் பிரித்தானிய ஆட்சியை முடிவுக்குக் கொண்டுவர 25 ஆண்டுகள் ஆயுதப் போரில் ஈடுபட்டு வந்த ஐரியக் குடியரசுப் படை போர்நிறுத்தத்தை அறிவித்தது.
**சுவாமி விபுலாநந்தர்** (இ.&nbsp;1947) **ஆதவன்** (இ.&nbsp;1997)
# நிக்கராகுவா


**நிக்கராகுவா** (*Nicaragua*, அதிகாரபூர்வமாக **நிக்கராகுவா குடியரசு** (*Republic of Nicaragua*) என்பது புவியியல் ரீதியாக நடு அமெரிக்காவில் உள்ள மிக்கப்பெரிய நாடு ஆகும். 130,370 சதுரகிமீ (50,340 சதுரமைல்) பரப்பளவு கொண்ட இந்நாட்டில் 2024 தரவுகளின் படி மக்கள்தொகை 7,142,529 ஆகும். இது குவாத்தமாலா, ஒண்டுராசு ஆகிய நாடுகளுக்கு அடுத்தபடியாக நடு அமெரிக்காவில் அதிக மக்கள்தொகை கொண்ட நாடாகும்.  

நிக்கராகுவாவின் எல்லைகளாக, வடக்கே ஒண்டுராசு, கிழக்கே கரிபியக் கடல், தெற்கே கோஸ்ட்டா ரிக்கா, மேற்கே அமைதிப் பெருங்கடலும் எல் சால்வடோரின் கடல் எல்லைகளும், கிழக்கே கொலம்பியாவும் அமைந்துள்ளன. நிக்கராகுவாவின் மிகப்பெரிய நகரமும் அத தேசியத் தலைநகரும் மனாகுவா ஆகும். 1,055,247 (2020) மக்கள்தொகையுடன் இது நடு அமெரிக்காவின் நான்காவது மிகப்பெரிய நகரம் ஆகும். நிக்கராகுவா மிகவும் வளமான மண், விளை நிலங்களைக் கொண்டிருப்பதால் "நடு அமெரிக்காவின் ரொட்டிக் கூடை" என்று அழைக்கப்படுகிறது. நிக்கராகுவாவின் பல்லின மக்களில் மெசுட்டிசோ, பழங்குடியினர், ஐரோப்பிய, ஆப்பிரிக்க மரபுவழி மக்கள் உள்ளனர். மொசுக்கிட்டோ கரையோரப் உள்ள பழங்குடியினர் தங்கள் சொந்த மொழிகளையும் ஆங்கிலத்தையும் பேசினாலும், நாட்டில் அதிகம் பேசப்படும் மொழி எசுப்பானியம் ஆகும்.  

பண்டைய காலத்திலிருந்தே பல்வேறு பூர்வீக கலாச்சாரங்களால் புழங்கப்பட்டு வந்த இப்பகுதி 16 ஆம் நூற்றாண்டில் எசுப்பானியப் பேரரசால் கைப்பற்றப்பட்டது. நிக்கராகுவா எசுப்பானியாவிடம் இருந்து 1821 இல் விடுதலை பெற்றது. மொசுக்கிட்டோ கரையோரம் வேறுபட்ட வரலாற்றுப் பாதையைப் பின்பற்றியது, 17 ஆம் நூற்றாண்டில் ஆங்கிலேயர்களால் குடியேற்றம் நடைபெற்று பின்னர் பிரித்தானியரின் ஆட்சியின் கீழ் வந்தது. இது 1860 இல் நிக்கராகுவாவின் தன்னாட்சிப் பிரதேசமாக மாறியது, இதன் வடக்குப் பகுதி 1960 இல் ஒண்டுராசுக்கு மாற்றப்பட்டது. நிக்கராகுவா விடுதலை பெற்றதில் இருந்து அரசியல் அமைதியின்மை, சர்வாதிகாரம், ஆக்கிரமிப்பு, நிதி நெருக்கடி போன்றவற்றிற்கு காலத்துக்குக் காலம் உட்பட்டுள்ளது, இதில் 1960கள், 1970களில் நடைபெற்ற நிக்கராகுவா புரட்சி, 1980களின் போர் ஆகியனவும் அடங்கும்.  

கலாச்சார மரபுகளின் கலவையானது நாட்டுப்புறவியல், உணவு வகைகள், இசை, இலக்கியம் ஆகியவற்றில் கணிசமான பன்முகத்தன்மையை உருவாக்கியுள்ளது, இதில் நிக்கராகுவா கவிஞர்கள், ரூபன் டாரியோ போன்ற போன்ற எழுத்தாளர்களின் பங்களிப்புகளும் அடங்கும். "ஏரிகள் மற்றும் எரிமலைகளின் நிலம்" என்று அறியப்படும் நிக்கராகுவா, அமெரிக்கக் கண்டத்தின் இரண்டாவது பெரிய மழைக்காடான போசாவாசு உயிர்க்கோளக் காப்பகத்தையும் கொண்டுள்ளது. உயிரியல் பன்முகத்தன்மை, சூடான வெப்பமண்டலக் காலநிலை, செயல்நிலை எரிமலைகள் ஆகியவை நிக்கராகுவாவை பிரபலமான சுற்றுலாத் தலமாக ஆக்குகின்றன.  

ஐக்கிய நாடுகள் அவையின் நிறுவகர்களில் ஒன்றான நிக்கராகுவா, அணிசேரா இயக்கம், நமது அமெரிக்க மக்களுக்கான பொலிவேரியக் கூட்டணி, இலத்தீன் அமெரிக்க, கரீபியன் மாநிலங்களின் சமூகம் ஆகியவற்றிலும் உறுப்பினராக உள்ளது.
# ஃபிளைட் இண்டர்நேஷனல் (ஆங்கில இதழ்)

**ஃபிளைட் இண்டர்நேஷனல்** (*Flight International*;) (சுருக்கமாக **ஃபிளைட்**, *Flight*)) என்பது ஒரு வானூர்தி புறவெளியியல் துறை பற்றிய கருவிகள், கலங்கள் உற்பத்தி பற்றியும், ஆய்வு வளர்ச்சிகள் பற்றியும், வான்படைத் துறை முதலியவற்றியின் தொழில்கள் பற்றியும் செய்திகளையும் கருத்துக்கலையும் தாங்கி வெளிவரும் ஓர் ஆங்கில இதழ். இது ரீட் பிசினஸ் இன்ஃவோர்மேஷன் என்னும் நிறுவனத்தால் வெளியிடப்படுகின்றது.  

இவ்விதழுக்கு இணையான போட்டியான இதழ்கள்: ஜேன்ஸ் டிஃவன்ஸ் வீக்லி (Jane's Defence Weekly),  
மற்றும் ஏவியேஷன் வீக் அண்ட் ஸ்பேஸ் டெக்னாலஜி (Aviation Week & Space Technology).
# ஜேன்ஸ் டிஃவன்ஸ் வீக்லி (ஆங்கில இதழ்)



**ஜேன்ஸ் டிஃபன்ஸ் வீக்லி** என்னும் கிழமைதோறும் வெளியாகும் பன்னாடுகளின் படைத் துறைகளின் செய்திகளையும் கருவிகள், அது பற்றிய தொழில்கள் பற்றிய கருத்துக்களையும் வெளியிடும் ஓர் ஆங்கில இதழ் ஆகும். *ஜான் எஃவ். டி. ஜேன்* என்னும் ஆங்கிலேயரின் பெயரால் தொடங்கப்பட்டது இவ்விதழ். இவர் 1898ல் போர்க்கப்பல்கள் பற்றிய ஜேன்ஸ் ஆல் த வோர்ல்ட்ஸ் ஃபைட்டிங் ஷிப்ஸ் (e's All the World's Fighting Ships) என்னும் இதழைத் தொடங்கினார். ஜேன்ஸ் டிஃபன்ஸ் வீக்லி என்னும் இதழ் ஜேன்ஸ் இன்ஃபர்மேஷன் குரூப் (ஜேனின் தகவல் குழு) என்னும் குழுவின் ஓர் உறுப்பு. இது தற்பொழுது வுட்பிரிட்ஜ் கம்பனி (Woodbridge Company.) என்னும் நிறுவனத்தைச் சேர்ந்தது.  

இந்த ஆங்கில இதழுக்குப் போட்டியாக இத்துறையில் இருக்கும் மற்ற இதழ்கள்:  
- ஃவிளைட் இண்டர்நேஷனல்;
- ஏவியேஷன் வீக் அண்ட் ஸ்பேஸ் டெக்னாலஜி

இந்த இதழ் ஒரு முறை (1985ல்) ஐக்கிய அமெரிக்காவை சேர்ந்த *சாமுவேல் லோரிங் மோரிசன்* (Samuel Loring Morison) என்னும் உளவாய்வாளரால் கட்டுமான நிலையில் இருந்த உருசியாவின் வானூர்தித் தாங்கிக் கப்பலைப் பற்றிய ஒளிப்படங்களை செயற்கைமதி வழி பெற்ற ஒளிப்படங்களை (KH-11) அம்பலப்படுத்தியதால் கெட்ட வகையான பரவலம் அடைந்தது. அன்று லியோனிட் பிரெஷ்னேவ் (Leonid Brezhnev) என்று அழைக்கப்ப்ட்ட வானூர்தித் தாங்கு கப்பல் இன்று அட்மிரல் குஸ்நெட்சோவ் (Admiral Kuznetsov) என்று அழைக்கப்படுகின்றது.
# விக்கிப்பீடியா:ஆண்டு நிறைவுகள்/சூலை 20


**சூலை 20**: அனைத்துலக சதுரங்க நாள்  
- 1871 &ndash; பிரித்தானியக் கொலம்பியா கனடாவுடன் இணைந்தது.
- 1951 &ndash; யோர்தான் மன்னர் முதலாம் அப்துல்லா எருசலேமில் வெள்ளிக்கிழமைத் தொழுகையின் போது சுட்டுக் கொல்லப்பட்டார்.
- 1960 &ndash; **சிறிமாவோ பண்டாரநாயக்கா** (படம்) இலங்கையின் பிரதமராகத் தெரிவானார். இவரே உலகில் தெரிவுசெய்யப்பட்ட முதலாவது பெண் அரசுத்தலைவர் ஆவார்.
- 1969 &ndash; அப்பல்லோ திட்டம்: நாசாவின் அப்பல்லோ 11 சந்திரனில் இறங்கியது. நீல் ஆம்ஸ்ட்றோங், எட்வின் ஆல்ட்ரின் ஆகியோர் முதல் மனிதர்களாக சந்திரனில் காலடி வைத்தனர்.
- 1976 &ndash; அமெரிக்காவின் வைக்கிங் 1 விண்கலம் செவ்வாயில் வெற்றிகரமாகத் தரையிறங்கியது.
- 1979 &ndash; இலங்கையில் பயங்கரவாதத் தடைச்சட்டம் கொண்டுவரப்பட்டது.
- 2015 &ndash; ஐம்பதாண்டுகளுக்குப் பின்னர் அமெரிக்காவும் கியூபாவும் முழுமையான தூதரக உறவை ஏற்படுத்திக் கொண்டன.
**மு. சிவசிதம்பரம்** (பி.&nbsp;1923) **தண்டபாணி** (இ.&nbsp;2014) **கர்ணன்** (இ.&nbsp;2020)
# ஏவியேஷன் வீக் அண்ட் ஸ்பேஸ் டெக்னாலஜி (ஆங்கில இதழ்)



**ஏவியேஷன் வீக் அண்ட் ஸ்பேஸ் டெக்னாலஜி** (Aviation Week & Space Technology) என்னும் ஆங்கில கிழமை இதழ், மெக் கிரா ஹில் நிறுவனத்தால் வெளியிடப்படுகின்றது. இது அச்சு வடிவிலும், இணையவழியாகவும் வானூர்தி மற்றும் பறப்பூர்திகள் பற்றிய செய்திகளையும் கருத்துக்களையும் தாங்கி வருகின்றது. இத்துறைக்கான தொழிலங்கங்கள் பற்றியும், வானூர்தி போக்குவரத்து நிறுவனங்கள் பற்றியும், வான் போக்குவரத்து பற்றிய அரசுகளின் கொள்கைகள் பற்றியும் செய்திகளையும் கருத்துக்களையும் நல்ல நடுநிலையுடன் இடுவதாக அறியப்படும் ஓர் இதழ்.  

*விமானப் போக்குவரத்து வாரம்* என்பது பாதுகாப்பு தொடர்பான நிறுவனங்கள் மற்றும் ஆய்வகங்கள் தங்கள் செய்திக்குறிப்பு மூலம் கொள்கை முயற்சிகளின் ஒரு பகுதியாக பொதுமக்களுக்கு தகவல்களை கசியவிடுவதற்கான ஒரு விருப்பமான வழியாகும். இதன் விளைவாக இது முறைசாரா முறையில் "விமானக் கசிவு மற்றும் விண்வெளி புராணம்" என்று குறிப்பிடப்பட்டது.  

வானூர்தி பற்றிய ஆர்வலர்கள் ஆய்வாளர்கள் விரும்பிப் படிப்பவர்கள். ஐக்கிய அமெரிக்காவைச் சேர்ந்த படைத்துறை நிறுவனமாகிய பென்ட்டகனில் உள்ளவர்களுடனும், வானூர்திப் போக்குவரத்துத் துறையில் பணிபுரியும் உள்ளாள்களுடனும் தொடர்பு உடையதால் முன்னணிச் செய்திகளும் கருத்துக்களும் இந்த இதழில் கிடைக்கின்றது.  

வருங்காலத்து வானூர்திகளின் உள் கட்டுமானங்கள் பற்றிய விளக்கங்கள் முதல் பல அரிய செய்திகள் இதில் வெளியாகின்றன. சக் யீகர் முதன்முதலாக ஒலியின் விரைவை மீறிச் செலுத்திய வானூர்தி பறப்பு பற்றி வெளியுலகுக்கு தெரிவதற்கு ஆறு மாதங்களுக்கு முன்பாகவே இவ்விதழில் வெளியாகியது. அண்மையில், ஜனவரி 18, 2007ல் வெளியாகிய ஏவியேஷன் வீக் இதழில் சீனாவின் செய்மதியை]அழிக்கும் ஆயுதம் ஒன்றை விண் வெளியில் (500 மைல் உயரத்தில்) சோதனை செய்து பார்த்தது பற்றியும் செய்தி முதன் முதலாக வெளியிட்டது.  

இந்த ஆங்கில இதழுக்குப் போட்டியாக இத்துறையில் இருக்கும் மற்ற இதழ்கள்:  
- ஃபிளைட் இண்டர்நேஷனல்
- ஜேன்ஸ் டிஃபன்ஸ் வீக்லி.

ஏவியேஷன் வீக் இதழ் வெளியிடும் நிறுவனம் இதழ் வெளியிடுவது மட்டுமல்லாமல், பொது இணையத்தளம் ஒன்றும், கட்டணம் செலுத்திப் பார்வையிடும் வலைத்தளங்களும், செய்திமடல்களும், உலக வானூர்தி வான்வெளி தரவுத்தொகுதி, ஏவியேஷன் வீக் சோர்ஸ்புக் என்னும் இத்துறை பற்றிய தொழிலகங்களின் முகவரிகள் அடங்கிய தரவுப் புத்தகம் முதலிய வெளியிடுவதும் பராமரிப்பதும் செய்கின்றது.
# சிறிமாவோ பண்டாரநாயக்கா



**சிறிமாவோ ரத்வத்தை டயஸ் பண்டாரநாயக்கா** (*Sirimavo Ratwatte Dias Bandaranaike*) (ஏப்ரல் 17, 1916 - அக்டோபர் 10, 2000) இலங்கையின் ஓர் அரசியல்வாதியாவார். இவர் இலங்கையின் பிரதம மந்திரியாக மூன்று முறை, 1960-1965, 1970-1977 மற்றும் 1994-2000 ஆகிய காலப்பகுதிகளில் பதவியில் இருந்தவர். இவரே உலகிலேயே **முதலாவது பெண் பிரதமருமாவார்**. இலங்கை சுதந்திரக் கட்சியின் தலைவராக இருந்தவர். இவரது கணவர் மறைந்த முன்னாள் இலங்கை பிரதமர் சொலமன் பண்டாரநாயக்கா. மகள் சந்திரிக்கா பண்டாரநாயக்கா இலங்கையின் நான்காவது நிறைவேற்று அதிகாரம் கொண்ட சனாதிபதியாக இருந்தவர். இவரது ஏனைய மக்கள் அநுரா பண்டாரநாயக்கா, சுனேத்திரா பண்டாரநாயக்கா ஆகியோர்.  

## அரசியல் பின்னணி
தனது கணவர் எஸ். டபிள்யூ. ஆர். டி. பண்டாரநாயக்கா கொல்லப்பட்டபின்னர் கட்சியின் தலைமைப் பொறுப்பில் நியமிக்கப்பட்டார். ஜூலை 21, 1960 இல் முதன் முறையாக பிரதமராகத் தேர்ந்தெடுக்கப்பட்டார். 1965 இல் நடந்த பொதுத்தேர்தலில் கட்சி தோல்வியடைந்ததைத் தொடர்ந்து 1970 வரை எதிர்க்கட்சித் தலைவராக இருந்து கட்சியை வழி நடாத்தினார். 1970 பொதுத்தேர்தலில் இடதுசாரிகளுடன் கூட்டுச் சேர்ந்து பெரும் வெற்றி பெற்று இரண்டாம் முறை மீண்டும் பிரதமரானார். 1977 இல் நடந்த தேர்தலில் கட்சி படு தோல்வி அடைந்தது. 1980 இல் அன்றைய ஜே. ஆர். ஜெயவர்த்தனாவின் ஆட்சியினால் ஊழல் குற்றச்சாட்டுகளில் பாராளுமன்றத்தில் இருந்து வெளியேற்றப்பட்டு குடியுரிமை பறிக்கப்பட்டு ஏழு வருடங்களுக்கு அரச பதவிகளை ஏற்கத் தடை செய்யப்பட்டார்.
# விக்கிப்பீடியா:ஆண்டு நிறைவுகள்/சூலை 21


**சூலை 21**: சிங்கப்பூர் - இன நல்லிணக்க நாள்  
- 1925 &ndash; அமெரிக்காவில் டென்னிசி மாநிலத்தில் உயர்நிலைப் பள்ளி ஒன்றில் படிவளர்ச்சிக் கொள்கையை வகுப்பில் கற்பித்தமைக்காக ஆசிரியர் ஒருவருக்கு $100 தண்டம் அறவிடப்பட்டது.
- 1954 &ndash; ஜெனீவா மாநாட்டில் வியட்நாம் வடக்கு வியட்நாம், தெற்கு வியட்நாம் என இரண்டாகப் பிரிக்கப்பட்டது.
- 1964 &ndash; சிங்கப்பூரில் மலாய் மற்றும் சீனர்களுக்கிடையே கலவரம் மூண்டதில் 23 பேர் உயிரிழந்து பலர் காயமடைந்தனர்.
- 1969 &ndash; **நீல் ஆம்ஸ்ட்ராங்** (படம்) சந்திரனில் நடந்த முதல் மனிதர் என்ற புகழைப் பெற்றார்.
- 1972 &ndash; வட அயர்லாந்து தலைநகர் பெல்பாஸ்ட்டில் ஐரியக் குடியரசுப் படையினர் நடத்திய 22 தொடர் குண்டுவெடிப்புகளில் 9 பேர் கொல்லப்பட்டு 130 பேர் காயமடைந்தனர்.
- 2008 &ndash; ராம் பரன் யாதவ் நேப்பாளத்தின் முதலாவது குடியரசுத்தலைவராகத் தேர்ந்தெடுக்கப்பட்டார்.
- 2011 &ndash; நாசாவின் விண்ணோடத் திட்டம் அட்லாண்டிசு தரையிறங்கியதுடன் நிறைவு பெற்றது.
**வேதநாயகம் பிள்ளை** (இ.&nbsp;1889) **எஃப். எக்ஸ். சி. நடராசா** (பி.&nbsp;1911) **சிவாஜி கணேசன்** (இ.&nbsp;2001)
# விக்கிப்பீடியா:ஆண்டு நிறைவுகள்/சூலை 22


**சூலை 22**: **மர்தலேன் மரியாள்** (படம்) திருவிழா, π அண்ணளவு நாள்  
- 1706 &ndash; இங்கிலாந்துக்கும் இசுக்கொட்லாந்துக்கும் இடையில் ஒன்றிணைப்புச் சட்டம் ஏற்றுக் கொள்ளப்பட்டது. இது பின்னர் பெரிய பிரித்தானிய இராச்சியம் உருவாக வழிவகுத்தது.
- 1823 &ndash; யாழ்ப்பாணத்தில் பட்டிக்கோட்டா குருமடம் டானியேல் வாரன் புவர் தலைமையில் ஆரம்பிக்கப்பட்டது.
- 1944 &ndash; போலந்தின் தேசிய விடுதலைக்கான குழு நாட்டில் சீர்திருத்தங்களையும், நாட்சிகளுக்கெதிரான போரை முன்னெடுத்துச் செல்லவும், தொழிற்சாலைகளை தேசிய மயமாக்கும் திட்டத்தையும் அறிவித்தது. போலந்தில் கம்யூனிச ஆட்சி ஆரம்பமானது.
- 1962 &ndash; நாசாவின் மரைனர் 1 விண்கலம் ஏவப்பட்டு சில நிமிடங்களில் கட்டுக்கடங்காமல் சென்றதால் அது அழிக்கப்பட்டது.
- 1963 &ndash; முடிக்குரிய குடியேற்றமான சரவாக் சுயாட்சி பெற்றது. இதே ஆண்டு செப்டம்பர் 16 இல் இது மலேசியக் கூட்டமைப்பில் சேர்த்துக் கொள்ளப்பட்டது.
- 1976 &ndash; இரண்டாம் உலகப் போரின் போது பிலிப்பீன்சில் சப்பான் இழைத்த போர்க் குற்றங்களுக்கான இழப்பீட்டை சப்பான் முழுமையாகச் செலுத்தியது.
**தொ. மு. பாஸ்கரத் தொண்டைமான்** (பி.&nbsp;1904) **ஸ்ரீதர்** (பி.&nbsp;1933) **டி. எஸ். பாலையா** (இ.&nbsp;1972)
# விக்கிமீடியா நிறுவனம்



)]]  

**விக்கிமீடியா அறக்கட்டளை நிறுவனம்** என்பது, இலாபநோக்கமற்ற ஓர் அமெரிக்கத் தொண்டு நிறுவனமாகும். இது ஐக்கிய அமெரிக்காவின் புளோரிடா மாநிலத்தில் அமைந்துள்ளது. விக்கிப்பீடியா, விக்சனரி உட்பட பல தன்னார்வச் செயற்றிட்டங்களை பல மொழிகளில் இணையத்தில் முன்னெடுக்கிறது. இந்நிறுவனம் ஜிம்மி வேல்சினால், 20 சூன், 2003 இல் அறிவிக்கப்பட்டது.  

## குறிக்கோள்கள்
விக்கிமீடியா அறக்கட்டளையின் அறிவிக்கப்பட்ட இலக்கு திறந்த உள்ளடக்கம், விக்கி சார்ந்த திட்டங்கள் உருவாக்கம் மற்றும் பராமரிப்பு ஆகியன மற்றும் அந்த திட்டங்கள் முழு உள்ளடக்கங்களையும் பொதுவாக இலவசமாக வழங்குவது ஆகியன ஆகும்.  

## திட்டங்கள்

1. பல மொழியினரும் பொதுவாக அறியுப்படும் கலைக்களஞ்சியமான *விக்கிப்பீடியா* உடன், மேலும் பல திட்டங்கள் செயற்படுத்தப் படுகின்றன. இத்திட்டங்கள் அனைத்திலும், 250 க்கும் மேற்பட்ட மொழிகளில், பன்னாட்டினரும் பங்களிப்புச் செய்கின்றனர். அவை வருமாறு;-
1. *விக்சனரி* (wiki+dictionary=wiktionary) என்ற திட்டத்தின் கீழ், விக்கி அகரமுதலி, தமிழ் உள்பட, பல மொழிகளில் வளர்ந்து வருகிறது.
1. *விக்கிசெய்திகள்*: கட்டற்ற செய்திக் களமாகும். இது உலகளாவிய தன்னார்வலர்கள் தாமாகவே செய்திகளை உடனுக்குடன் மேலேற்றம் செய்யும் முறையாகும்.
1. *விக்கிமூலம்*: இதனை விக்கிநூலகம் எனலாம். இதில் படவடிவிலும், எழுத்துவடிவிலும் நூல்கள், பலவேறு வடிவங்களில் மேம்படுத்தப்படுகின்றன.
1. *விக்கிமேற்கோள்*: உலக அறிஞர்களின் புகழ் பெற்ற சொற்றொடர்கள், பழமொழிகள், விடுகதைகள் போன்றவற்றினை எழுதலாம்.
1. *விக்கிநூல்கள்*: இந்த திட்டத்தின் வழியே, நீங்கள் விரும்பும் பாடத்தினை நூலாக எழுதலாம்.
1. *விக்கியினங்கள்*: உயிரியல் வகைப்பாட்டியல் படி, உயிரினங்கள் வகைப்படுத்தப்பட்டிருக்கும். இது முழுமையான உயிரியல் வகைப்பாட்டு தளமாகும்.
1. *விக்கிமீடியா பொதுவகம்* என்ற திட்டத்தின் கீழ், நிழற்படங்கள், நிகழ்படங்கள்(காணொளி), அசைப்படங்கள் போன்ற ஊடகங்கள் பேணப்படுகின்றன.
1. *விக்கித்தரவுகள்*: ஒரே மாதிரியான தரவுகள் எண்களைக் கொண்டு, மொழியியல் அடிப்படையில், கணினியியல் நுட்பத்தில் வகைப்படுத்தப்படுகின்றன. இதனால் மொழிபெயர்ப்பும், நமது தேடுதலுக்கு ஒப்ப விடையும் உடனடியாக எடுக்கும் படி எடுக்க பங்களிக்கலாம். புதியவர்களும் எளிதில் பங்களிக்கலாம்.
1. இவை தவிர, விக்கிப்பல்கலைக்கழகம், விக்கிப்பயணம், விக்கிமேப்பியா திட்டங்கள் செயற்படுகின்றன. ஆனால் அதில் தமிழ் பங்களிப்பாளர்கள் இல்லை எனலாம்.
1. மீடியாவிக்கி என்பது இவை அனைத்தையும் கட்டி காத்து மேம்படுத்தும் மென்பொருள் பிரிவாகும். இதிலும் பங்களிப்பு செய்யலாம்.
1. மேல்-விக்கி என்பது மேற்கூறிய அனைத்தும் செயற்படும் முறைகளை ஆய்வு செய்யும், வழிநடத்தும் பிரிவாகும்.
# ஹலோ ரஸ்ட்

சுரங்கங்க பிரதேசத்தில் சோதனையின் பிறகு ஹலோ அறக்கட்டளையால் நிறுவப்படும் கல்.]]  
**ஹலோ ரஸ்ட்** (*HALO Trust*) பிரித்தானியத் தொண்டு அமைப்பாகும். இது அமெரிக்காவில் பதிவுசெய்யப்பட்ட இலாப நோக்கல்லாத போரினால் கைவிடப்பட்ட வெடிபொருட்களை அகற்றுவதற்கென உருவாக்கப்பட்ட ஓர் அமைப்பாகும். ஹலோ (*HALO*) என்னும் சொல் ஆங்கிலத்தில் *Hazardous Area Life-Support Organisation* என்பதில் இருந்து வந்ததாகும்.  

ஹலோ ரஸ்ட் அமைப்பானது 9 நாடுகளில் 7, 000 இற்கும் மேற்பட்ட பணியாளர்களைக் கொண்டு பணிகளை மேற்கொள்கின்றனர். ஹலோ ரஸ்ட் அமைப்பின் மிகப்பெரும் பணியானது ஆப்கானிஸ்தானில் இடம்பெறுகின்றது.  

இந்த அமைப்பானது மறைந்த கொலின் காம்பெல் மிச்சினால் ஆரம்பிக்கப்பட்டதாகும். இவர் முன்னைநாள் பிரித்தானியப் படை கேணல் தர அதிகாரியும் பிரித்தானியப் நாடாளுமன்ற உறுப்பினரும் ஆவார்.  

இவ்வமைப்பு பெற்ற விருதுகளில் 2012 ஆம் ஆண்டிற்கான அறநிலைய விருதான "ஒட்டுமொத்த வாகையாளர்" விருது குறிப்பிடத்தக்கது.
# சம்பல்


**சம்பல்** (*Sambal*) இட்லி, தோசை, ஆப்பம், இடியப்பம், புட்டு, ரொட்டி, சோறு, போன்ற முதன்மை உணவுகளுடன் சேர்த்து உண்ணப்படும் ஒரு பதார்த்தம் ஆகும். பொதுவாக சம்பல் தேங்காய்ப்பூ, மிளகாய், வெங்காயம், புளி, உப்பு போன்றவை சேர்த்து அரைக்கப்படும் அல்லது இடிக்கப்படும் உணவுப் பண்டமாகும். இதில் பல வகைகள் உண்டு.  

## வகைகள்
- இடிசம்பல் (இடித்த சம்பல்)
- அரைத்தசம்பல்
- தேங்காய்ச்சம்பல்
- மாசிக்கருவாட்டுச்சம்பல்
- கத்தரிக்காய்ச்சம்பல்
- மாங்காய்சம்பல்
- சீனிச் சம்பல்
- செவ்வரத்தம்பூச்சம்பல்
- வல்லாரைச்சம்பல்
- கீரைச்சம்பல்
- கறிவேப்பிலைச்சம்பல்
- தூதுவளை சம்பல்
- இறைச்சி சம்பல்

- மிளாகாய்ச் சம்பல்: பொதுவாக இதையே சம்பல் என்பர். செத்தல்(காய்ந்த) மிளகாய், பச்சை மிளகாய் என இவற்றுள்ளும் இருவகை உண்டு.
- மாசிச் சம்பல் - இது மாசிக் கருவாடு சேர்க்கப்படும் சம்பல்.
- சீனிச் சம்பல் - வெங்காயத்துடன் சீனி சேர்த்துத் தயாரிக்கப்படும் சம்பல் பெரும்பாலும் சிங்களவர்கள் பாணுடன் சேர்த்துச் சாப்பிடுவர்.
- உள்ளிச் சம்பல்/ இஞ்சிச் சம்பல் போன்றவை வயிற்று பெருமலுக்கு நன்று.
# மூடநம்பிக்கை

**மூடநம்பிக்கை** என்பது அதன் நம்பிக்கையற்றவர்களால் பகுத்தறிவற்றதாகவும் இயற்கைக்கு அப்பாற்பட்டதாகவும் கருதப்படும் நம்பிக்கையாகும். இது விதி அல்லது மந்திரமாக கருதப்படுகிறது, மேலும் இயற்கைக்கு அப்பாற்பட்ட செல்வாக்கு அல்லது அறியப்படாத பயம் என்று கருதப்படுகிறது.  

இது பொதுவாக அதிர்ஷ்டம், தாயத்துக்கள், ஜோதிடம், அதிர்ஷ்டம் சொல்லுதல், ஆவிகள், மற்றும் சில அமானுஷ்ய நிறுவனங்கள், குறிப்பாக எதிர்கால நிகழ்வுகள் குறிப்பிட்ட (வெளிப்படையாக) தொடர்பில்லாத முந்தைய நிகழ்வுகளால் முன்னறிவிக்கப்படலாம் போன்ற நம்பிக்கைகள் மூடநம்பிக்கை என்று அழைப்பர்.  

மூடநம்பிக்கை என்று கருதப்பட்ட பெரும்பாலான தெற்காசிய மற்றும் கிழக்கு ஆசிய மரபுகள் மற்றும் நம்பிக்கைகள் உண்மையானது மற்றும் இவற்றின் பின்னால் அறிவியலும் காரணமும் உள்ளன என்று கண்டறியப்பட்டது. அவை பல்வேறு சிறந்த பல்கலைக்கழகங்கள் மற்றும் நிறுவனங்களில் கூட ஆய்வு செய்யப்படுகின்றன.  

## மூடநம்பிக்கை மற்றும் அரசியல்
பண்டைய கிரேக்க வரலாற்றாசிரியர் பாலிபியஸ் தனது *வரலாறுகளில்* *மூடநம்பிக்கை* என்ற வார்த்தையைப் பயன்படுத்துகிறார், பண்டைய ரோமில் சில மூடநம்பிக்கைகள் உரோமைப் பேரரசின் பின்பற்றி மிகவும் நம்பினார்.  

## மேலும் பார்க்கவும்

- மானுடவியல்
- பேயோட்டுதல்
- நாட்டுப்புறவியல்
- ஜேம்ஸ் ராண்டி
- அமானுஷ்யம்
- முன்னறிவிப்பு
- போலி அறிவியல்
# பை நாள்

**பை நாள்** மற்றும் **பை அண்ணளவு நாள்** என்பன <math>\pi \,</math> என்னும் புகழ்பெற்ற கணித மாறிலியைக் கொண்டாடும் நாளாகும். ஒவ்வோர் ஆண்டும் மார்ச் 14ம் நாள் பை நாளாக கொள்ளப்படுகின்றது. அமெரிக்க நாட்காட்டியின் படி 3/14 என்பது மார்ச் 14 ஐக் குறிக்கும். இந்த எண், அதாவது 3.14 என்பது அண்ணளவாக <math>\pi \,</math> ஐயும் குறிக்கும். இது மார்ச் 14 1:59:26 என்ற குறிப்பிட்ட நேரத்திலும் கொண்டாடப்படுகிறது. (π = 3.1415926).  

பை அண்ணளவு நாள் என்பது பல்வேறு நாட்களிலும் கொண்டாடப்பட்டு வருகிறது. பொதுவாக இது ஐரோப்பிய நாட்கணக்குகளில் ஜூலை 22 இல் (<math>\pi \,</math> யின் பரவலாக அறிந்த அண்ணளவு <math>\frac{22}{7} </math>) இது கொண்டாடப்பட்டு வருகின்றது. அல்பேர்ட் ஐன்ஸ்டீனின் பிறந்த நாளும் மார்ச் 14 இல் வருவது குறிப்பிடத்தக்கது.  

<math>\pi \,</math> நாள் முதன்முறையாக 1988இல் கலிபோர்னியாவில் உள்ள அறிவியல் நுட்பசாலையான எக்ஸ்புளோடோறியத்தில் கொண்டாடப்பட்டது. அந்நாளில் நுட்பசாலையைச் சுற்றி அலுவலர்களினதும் பொதுமக்களினதும் அணிவகுப்புடன் கொண்டாடப்பட்டது. அணிவகுப்பின் முடிவில் பை (Pye) எனப்படும் உணவுப்பண்டம் அனைவருக்கும் பரிமாறப்பட்டு அந்நாள் கொண்டாடப்பட்டது. *லாறி ஷோ* (Larry Shaw) என்பவர் இந்நாளை அறிமுகப்படுத்தினார்.  

## பை நாள் கொண்டாடப்படும் நாட்கள்
- பெப்ரவரி 27 - ஆண்டு தொடக்க நாளில் இருந்து பூமி தனது ஒழுக்கை 1 ரேடியன் அளவு சுற்றிவரும் நாள்.
- மார்ச் 14 - 3.14
- ஜூலை 22: 22/7
- நவம்பர் 10: ஆண்டின் 314வது நாள் (நெட்டாண்டுகளில் நவம்பர் 9)
- டிசம்பர் 21, பிப 1:13: ஆண்டின் 355வது நாள், 1:13 மணிக்கு (இது சீன அண்ணளவாகும் (355/113)
# 1942


**1942** (**MCMXLII**) ஒரு வியாழக்கிழமையில் ஆரம்பமான ஒரு சாதாரண கிரிகோரியன் ஆண்டு ஆகும்.  

## நிகழ்வுகள்
- ஜனவரி 1 - ஐ.நா சபை உருவாக உறுதி மொழி எடுக்கப்பட்டது. இதில் கலந்து கொண்டவர்கள் அமெரிக்க ஜனாதிபதி ரூஸ்வெல்ட் மற்றும் இங்கிலாந்து பிரதமர் சர்ச்சில் ஆகியோர் ஆவர்.
- ஜனவரி 2 - மணிலா ஜப்பானியரினால் கைப்பற்றப்பட்டது.
- ஜனவரி 11 - கோலாலம்பூர் ஜப்பானியரினால் கைப்பற்றப்பட்டது.
- ஜனவரி 19 - ஜப்பானியர் பர்மாவினுள் நுழைந்தனர்.
- ஜனவரி 25 - தாய்லாந்து ஐக்கிய அமெரிக்கா மற்றும் ஐக்கிய இராச்சியம் மீது போரை அறிவித்தது.
- பெப்ரவரி 15 - சிங்கப்பூர் யப்பானியரிடம் சரணடைந்தது.
- பெப்ரவரி 19 - 242 ஜப்பானிய போர் விமானங்கள் அவுஸ்திரேலியா டார்வின் நகரைத் தாக்கின.
- ஏப்ரல் 5 - ஜப்பானியக் கடற்படையினர் இலங்கையின் கொழும்பு நகரைத் தாக்கினர். தீவின் தென்மேற்கில் இரண்டு பிரித்தானியக் கப்பல்கள் (*HMS Cornwall, HMS Dorsetshire*) மூழ்கடிக்கப்பட்டன.
- ஏப்ரல் 9 - ஜப்பானியக் கடற்படையினர் இலங்கையின் திருகோணமலை நகரைத் தாக்கினர். பிரித்தானியக் கப்பல் (*HMS Hermes*), அவுஸ்திரேலியக் கப்பல் (*HMAS Vampire*) கிழக்குக் கரையில் மூழ்கடிக்கப்பட்டன.
- மே 5 - பிரித்தானியப் படையினர் மடகஸ்காரைத் தாக்கினர்.
- ஆகஸ்ட் 9 - மகாத்மா காந்தி பம்பாயில் கைது செய்யப்பட்டார்.
- அக்டோபர் 16 - பம்பாயில் இடம்பெற்ற வெள்ளப் பெருக்கில் 40,000 பேர் கொல்லப்பட்டனர்.
- டிசம்பர் 29 - கல்கத்தாவை ஜப்பான் தாக்கியது.

## பிறப்புகள்
- சனவரி 8 - ஸ்டீபன் ஹோக்கிங், பிரித்தானிய இயற்பியலாளர்
- சனவரி 8 - ஜூனிசிரோ கொய்சுமி, சப்பானின் 56வது பிரதமர்
- சனவரி 17 - முகம்மது அலி, அமெரிக்க குத்துச்சண்டை வீரர்
- சனவரி 25 - எய்சேபியோ, மொசாம்பிக் போர்த்துக்கீச காற்பந்தாட்ட வீரர்
- மார்ச் 21 - அலி அப்துல்லாஹ் சாலிஹ், யெமன் முன்னாள் அரசுத்தலைவர்
- மார்ச் 28 - டானியல் டெனற், அமெரிக்க மெய்யியலாளர்
- ஏப்ரல் 12 - யாக்கோபு சூமா, தென்னாப்பிரிக்க அரசுத்தலைவர்
- மே 29 - மாதுலுவாவே சோபித்த தேரர், இலங்கைப் பௌத்த பிக்கு, மனித உரிமை செயற்பாட்டளர் (இ. 2015)
- சூன் 2 - டென்மார்க் சண், ஈழத்து திரைப்பட இசையமைப்பாளர்.
- சூன் 12 - பேர்ற் சக்மன், மருத்துவம் அல்லது உடலியங்கியலுக்கான நோபல் பரிசு பெற்ற செருமானியர்
- சூன் 17 - முகம்மது அல்-பராதிய், அமைதிக்கான நோபல் பரிசு எகிப்தியர்
- சூன் 18 - தாபோ உம்பெக்கி, தென்னாப்பிரிக்க அரசுத்தலைவர்
- சூலை 13 - ஹாரிசன் போர்ட், அமெரிக்க நடிகர்
- ஆகஸ்டு 17 - ரோஷன் சேத், பிரித்தானிய நடிகர்
- செப்டம்பர் 15 - வென் ஜியாபாவோ, சீனப் பிரதமர்
- அக்டோபர் 11 - அமிதாப் பச்சன், இந்திய நடிகர்
- அக்டோபர் 23 - மைக்கேல் கிரைட்டன், அமெரிக்க எழுத்தாளர் (இ. 2008)
- நவம்பர் 27 - ஜிமி ஹென்றிக்ஸ், அமெரிக்க கித்தார் கலைஞர் (இ. 1970)
- டிசம்பர் 17 - முகம்மது புகாரி , நைஜீரிய அரசுத்தலைவர்
- டிசம்பர் 29 - ராஜேஷ் கன்னா, இந்திய நடிகர் (இ. 2012)
- முஅம்மர் அல் கதாஃபி, லிபியா தலைவர் (இ. 2011)

## இறப்புகள்
- ஏப்ரல் 28 - உ. வே. சாமிநாதையர், தமிழறிஞர் (பி. 1855)
- மார்ச் 12 - வில்லியம் ஹென்றி பிராக், இயற்பியலுக்கான நோபல் பரிசு பெற்ற ஆங்கிலேயர் (பி. 1862)
- ஏப்ரல் 17 - சான் பத்தீட்டு பெரென், இயற்பியலுக்கான நோபல் பரிசு பெற்ற பிரெஞ்சு அறிவியலாளர் (பி. 1870)
- ஆகத்து 9 - இதித் ஸ்டைன், செருமனிய மெய்யியலாளர் (பி. 1891)

## நோபல் பரிசுகள்
- வழங்கப்படவில்லை
# விக்கிப்பீடியா:ஆண்டு நிறைவுகள்/சூலை 23


**சூலை 23**: எகிப்து &ndash; புரட்சி நாள் (1952)  
- 1914 &ndash; ஆஸ்திரியாவின் முடிக்குரிய இளவரசர் பிரான்ஸ் பேர்டினண்ட்டின் கொலையாளியைக் கண்டுபிடிக்க ஆத்திரியா-அங்கேரி சேர்பியாவுக்கு காலக்கெடு விதித்தது. இதனை அடுத்து சூலை 28, 1914 இல் முதலாம் உலகப் போர் ஆரம்பமானது.
- 1927 &ndash; அனைத்திந்திய வானொலியின் முதலாவது வானொலி நிலையம் பம்பாய் நகரில் தனது ஒலிபரப்பு சேவையை ஆரம்பித்தது.
- 1967 &ndash; அமெரிக்காவின் வரலாற்றில் மிகப் பெரும் கலவரம் ஆபிரிக்க அமெரிக்கர்கள் செறிந்து வாழும் டிட்ராயிட் நகரில் இடம்பெற்றது. 43 பேர் கொல்லப்பட்டு 342 பேர் காயமடைந்தனர். ஆயிரத்துக்கும் அதிகமான கட்டிடங்கள் எரிக்கப்பட்டன.
- 1983 &ndash; **கறுப்பு யூலை**: இலங்கையில் இரண்டு வாரங்களில் 3000 தமிழர்கள் சிங்கள பௌத்த இனவாதிகளால் படுகொலை செய்யப்பட்ட நிகழ்வு ஆரம்பமானது (படம்).
- 1995 &ndash; ஏல்-பாப் என்ற வால்வெள்ளி சூரியனுக்கு வெகு தொலைவில் கண்டுபிடிக்கப்பட்டது. இது கிட்டத்தட்ட ஓராண்டிற்குப் பின்னர் வானில் தெரிந்தது.
- 1999 &ndash; ஊதிய உயர்வு கேட்டு தமிழ்நாடு, திருநெல்வேலியில் மாஞ்சோலை தேயிலைத் தோட்டத் தொழிலாளர்கள் நடத்திய பேரணியின் போது காவல்துறை நடத்திய தடியடியில் பதினேழு பேர் உயிரிழந்தனர்.
**பெரி. சுந்தரம்** (பி.&nbsp;1890) **சுப்பிரமணிய சிவா** (இ.&nbsp;1925) **சி. நயினார் முகம்மது** (இ.&nbsp;2014)
# 1990கள்


**1990கள்** என்றழைக்கப்படும் பத்தாண்டு 1990ஆம் ஆண்டு ஆரம்பித்து 1999-இல் முடிவடைந்தது. 1990களின் காலகட்டத்தில் சோவியத் ஒன்றியத்தின் வீழ்ச்சி, மற்றும் பனிப்போர் முடிவு போன்ற நிகழ்வுகள் முக்கியமானதாகக் கருதப்பட்டது. அத்துடன் மத்திய தர வீடுகளில் கணினி அறிமுகம், இணையம் அறிமுகம் போன்றவையும் இக்காலத்தில் நிகழ்ந்த முக்கிய மாற்றங்களாகும்.  

## குறிப்பிடத்தக்க நிகழ்வுகள்
- ஈராக் குவெய்த்தை ஆக்கிரமித்தது (ஆகஸ்ட் 2, 1990).
- மொஸ்கோ புரட்சி, அதைத் தொடர்ந்து சோவியத் ஒன்றியம் கலைப்பு (டிசம்பர் 21, 1991)
- தென்னாபிரிக்காவில் நிறவெறிக் கொள்கை முடிவுக்கு வந்தது (1994)
- ருவாண்டாவில் ஒரு மில்லியன் மக்கள் கொல்லப்பட்டமை (1994).

## உள்நாட்டுப் போர்கள்

## நுட்பம்
# 2000கள்


**2000கள்** என்றழைக்கப்படும் பத்தாண்டு காலப்பகுதி 2000ஆம் ஆண்டு ஆரம்பித்து 2009-இல் முடிவடையும். இக்காலப்பகுதி பொதுவாக பல்வேறு தரப்பட்ட தாக்கங்களைக் கொண்டிருந்தது. பொருளாதாரத்தில் ஆசிய நாடுகளின் வளர்ச்சி, முக்கியமாக சீனா, மற்றும் இந்தியாவின் மாபெரும் பொருளாதார வளர்ச்சி உலக வர்த்தகத்தில் தாக்கத்தை உண்டுபண்ணியது.  

தொழில் நுட்பத்தில், எண்மிய (*டிஜிட்டல்*) நுட்பம் கணனி, இணையம் மட்டுமல்லாமல், தொலைபேசி, ஒளிப்படக் கருவிகள், டிஜிட்டல் இசை போன்றவற்றில் உலகமயமாதல் பல முன்னேற்றங்களைத் தந்திருக்கிறது.  

அரசியலில் முக்கியமாக இக்காலப்பகுதியில் பயங்கரவாதத்திற்கெதிரான போர் முக்கியமானதாகக் கருதப்படுகிறது. செப்டம்பர் 11, 2001 தாக்குதல் பின்னர் ஈராக் போருக்கு வழிகோலியது.